**Peter M. Sivertsen** (født i mars 1891, død 28. oktober 1962) var en opprinnelig norsk oppfinner og gründer som etablerte, eide og drev fabrikken Globe Slicing Machine Co. i USA. Bedriften vokste til et konsern som solgte sine produkter over hele verden, og som i 1991 endret navn til Globe Food Equipment. Under andre verdenskrig donerte Sivertsen og den norske flypioneren Thor Solberg to fly til bruk i opplæringen i det norske flyvåpenets treningsleir Little Norway i Canada, der Solberg var instruktør.

Bakgrunn
--------

Sivertsen var opprinnelig fra Kirkehavn på øya Hidra utenfor Flekkefjord; han utvandret til USA i 1907. De første årene var han bosatt i bydelen Bronx i New York. Per 1951 var han bosatt i Greenwich i Connecticut.

Også hans bror Olaf Sivertsen (1889–1958) emigrerte til USA, og ble i 1923 ansatt i Peter Sivertsens firma.. Også en av søstrene utvandret til USA, der hun ble sykepleier; i søskenflokken på fem var det også en bror og en søster som ble boende i Norge.

Peter Sivertsen giftet seg 6. november 1915 i USA med Astrid Andersen (født 10. november 1891 i Larvik, død 15. januar 1982). Ekteparet fikk ingen barn. Etter Peter Sivertsens død i 1962 fortsatte Astrid Sivertsen som styremedlem i konsernet som hun var medeier i, der Globe Slicing Machine Co. Inc. var moderforetaket.

I 1942 ga Peter M. Sivertsen og nordmannen Thor Solberg to Interstate Cadet-fly til bruk i opplæringen i Little Norway i Canada. De fikk de militære numrene 503 og 505. Etter krigen ble de sendt til Norge, der begge havarerte på begynnelsen av 1950-tallet. Restene av det ene ble gjenfunnet og restaurert, og står nå utstilt ved Flysamlingen på Gardermoen.

Oppfinner og fabrikkeier
------------------------

Sivertsen fikk jobb enten på et slakteri eller i en delikatesseforretning, og mens han jobbet der studerte han maskinene som ble brukt til å skjære opp kjøttpålegg. Han fant ut hvordan maskinene kunne forbedres, og tok i 1919 patent på oppfinnelsen. Han startet sin egen fabrikk i New York i 1921, der han produserte oppskjæringsmaskiner etter eget patent. Per 1951 hadde fabrikken Globe Slicing Machine Co. i Stamford, Connecticut rundt 150 ansatte. Fabrikken fremstilte også vekter og kjøttkvernmaskiner. Så sent som i januar 1954 fikk Petersen patent i USA på en ny oppfinnelse; en innretning til å rengjøre knivbladet i skjæremaskiner, registrert av det amerikanske patentstyret som «cleaning device for slicing machine sharpeners».

Andre verdenskrig
-----------------

Sammen med den norske flygerpioneren Thor Solberg donerte Sivertsen to Interstate Cadet-fly til flygeropplæringen ved Little Norway-leiren i Canada.

St. Olavsmedaljen
-----------------

I 1951 ble Sivertsen tildelt St. Olavsmedaljen. Tildelingen var begrunnet med at Sivertsen hadde utført «et stort hjelpearbeide [i Norge] – offentlig og privat. Diskret og hemmelighetsfull hadde han gjort disse ting.» Han ga blant annet tomt til å bygge et aldershjem på Hidra, i nærheten av barndomshjemmet som han beholdt som feriested livet ut, og en rekke pengegaver til å drive aldershjemmet – blant annet til å sørge for innkjøp av medisiner som de kommunale midlene ikke dekket. Sammen med sin kone Astrid ga han også penger til en ny altertavle til Hidra kirke; altertavlen ble malt av Marcelius Førland, en kunstner fra Kvinesdal.

Referanser
----------

1. 1 2 3 4 5 6 7  «De glemte aldri Kirkehamn : Aldershjemmet nyter godt av det og altertavlen malt av Marcelius Førland er gitt av Astrid og Peter M. Sivertsen». *Avisa Agder*. Flekkefjord. 22. desember 1976.
2. 1 2  «Mr. Peter Sivertsen, kjent norsk-amerikansk forretningsmann er død». *Nordisk Tidende*. New York. 1. november 1962.
3. 1 2  «Our Company». *Globe Food Equipment* **(engelsk)**. 21. april 2020. Besøkt 2. august 2023. «It was 1921 when the Globe Slicing Machine Company, led by Peter Sivertsen, was born in New York City on a foundation of ingenuity, innovation, and a drive to succeed. That entrepreneurial push led the company to invent and patent the world’s first gravity-feed slicer, revolutionizing the slicer industry by increasing slice quality and productivity for operators.»
4. 1 2 3 4 5 6 7 8  «Peter M. Sivertsen tildeles Kong Haakons Olavs-medalje». *Nordisk Tidende*. New York. 20. desember 1951.
5. ↑  «Hidramann som har drevet det til noe». *Avisa Agder*. Flekkefjord. 17. juli 1946. s. 1. «Jeg har idag fornøyelsen av å presentere for leserne Peter M. Sivertsen, født på Fidje ute på Hidra, nå president for Globe Sleichingmachine Co. U.S.A.»
6. 1 2  «Olaf M. Sivertsen, Stamford, Conn. døde plutselig under Hidrabesøk». *Nordisk Tidende*. New York. 10. april 1958. s. 2.
7. 1 2  «Miss Dina Sivertsen er død». *Nordisk Tidende*. New York. 8. november 1956.
8. 1 2 3  «Astrid Severine Sivertsen died». *Nordisk Tidende*. New York. 21. januar 1982.
9. 1 2  «Det Første Svar fra Armé nr. 2». *Minneapolis Posten*. 6. mars 1942. «Tor Solberg og Peter M. Sivertsen gir 2 sambandsfly til "Little Norway" som svar paa nazistenes overgrep mot flygerungdommen i .... (---) hjemme har det mangeaarige æresmedlem av Norsk Aeroklub, flygeren Tor Solberg og Peter M. Sivertsen i New York gitt to forbindelsesfly til Flyvaapenet, med den klausul at de etter krigen skal stilles til disposisjon for flygerungdommen i Norge.»
10. 1 2 3 4  Hagby, Kay (1998). *| Fra Nielsen & Winther til Boeing 747 : norske sivilregistrerte fly 1919-1998 : en komplett oversikt over alle N- og LN-registrerte fly som har operert i Norge*. K. Hagby. s. 51. ISBN 8299475201.
11. ↑  «2,665,531 | CLEANING DEVICE FOR SLICING MACHINE SHARPENERS | Peter M. Sivertsen, Greenwich, Conn.». *Official Gazette of the United States Patent Office* **(engelsk)**. United States Patent Office, U.S. Department of Commerce. 12. januar 1954. s. 391.
12. ↑  «To fly til Little Norway fra to norsk-amerikanere». *Nordisk Tidende*. New York. 12. mars 1942.
13. ↑  «Tildelinger av ordener og medaljer». *www.kongehuset.no* **(norsk)**. Besøkt 2. august 2023. «11.09.1951Sivertsen, Petter M. | Fabrikkeier Petter M. Sivertsen, USA, er tildelt St. Olavsmedaljen»